C 87/54
7.
SL
Uradni list Evropske unije
9.3.2023
Glavne sorte vinske trte Glera B. – serprino
8.
Opis povezave
8.1 „Asolo Prosecco / Asolo“ – kategorije vino, peneče vino, kakovostno peneče vino, kakovostno aromatično peneče vino in biser vino Podatki o geografskem območju Naravni dejavniki, pomembni za povezavo Območje proizvodnje ZOP „Asolo Prosecco / Asolo“ se nahaja v deželi Benečija, v gričevjih Montello in Colli di Asolo v pokrajini Treviso.
Ti dve gričevnati verigi na nadmorski višini od 100 do 450 metrov tvorita harmonično pokrajino z blagimi pobočji in zavoji.
Zlasti v gričevju Montello so pogosti kraški pojavi, ki izvirajo iz pedogenetske plasti, kar dokazuje več kot 2 000 vrtač različnih velikosti, ki tvorijo popoln sistem podzemnega odcejanja.
Gričevje sestavljajo velike formacije trdega konglomerata iz vezanih kamnin, prekritega z lapornato-glinastimi ali lapornato-peščenimi tlemi, ki so primerna za obdelavo in se zrahljajo, kadar so izpostavljena vremenskim vplivom.
Njihova značilna rdeča obarvanost kaže na njihov starodavni izvor.
Tla so dekarbonizirana in kisla, srednje globoka, imajo dobro zmogljivost zadrževanja vode in precejšnjo vsebnost mineralov.
Ker niso bila izpostavljena večjim posegom vanje, so ohranila svoje prvotne lastnosti, z nedotaknjeno stratigrafijo in teksturo.
V organski snovi poteka velika mikrobiološka aktivnost, kar zagotavlja dobro razpoložljivost hranil.
Vinogradniško območje ima posebne podnebne razmere, za katere so značilne mile pomladi, ne prevroča poletja in mile jeseni, saj so pobočja vinogradov obrnjena proti jugu, griči pa so postavljeni v pravem kotu proti hladnim severovzhodnim vetrovom.
Povprečna poletna temperatura je 22,6 oC, najvišja pa je julija.
Jeseni so tople in suhe, z vetrovi in velikimi temperaturnimi razlikami med dnevom in nočjo.
Dežuje večinoma od aprila do septembra, padavine pa so razmeroma enakomerno razporejene.
Rahla struktura tal omogoča, da deževnica hitro ponikne v podtalje, nagnjeno zemljišče pa omogoča enostavno odcejanje odvečne vode.
Zgodovinski in človeški dejavniki, pomembni za povezavo Vinograde so na pobočjih Colli di Asolo in Montello prvi sadili in gojili benediktinski menihi, pozneje pa jih je prevzela Beneška republika.
Benediktinski menihi so se na območju naselili okoli leta 1000 n. št., zlasti v samostanu Santa Bona v Vidorju in kartuziji Montello v Nervesi.
S svojim delom so močno vplivali na kmetijsko in vinogradniško zgodovino območja ter pomagali oblikovati kulturo, osredotočeno na gojenje vinske trte in proizvodnjo vina, ki je še danes zelo živa.
V drugi polovici 14. stoletja, ko je območje prešlo v roke Benečanov, sta bili gričevji Colli di Asolo Montello hitro prepoznani kot pomembno vinorodno območje.
V 15. stoletju so se vina s tega območja že izvažala.
V 16. stoletju, ko so si premožni beneški plemiči zgradili vile, barchesse (odprte skednje) in lovske hiše s pripadajočimi vinogradi, se je na tem območju uveljavilo aristokratsko iskanje lepote in dobrote, ki sta se prenašali skozi tradicijo vinogradništva in pridelave vina.
Gričevji so opevale najuglednejše osebnosti, vina, ki so se na njih proizvajala, pa so bila iskana.
V Benetkah, kjer so jih primerjali z vini iz Grčije, so jih obdavčili za tretjino več, saj so veljala za boljša od vin z drugih območij.
Morfološke značilnosti tal so se ohranile in današnja raba tal je takšna, kot so jo v preteklosti opisovali popotniki, z vinogradi, ki se izmenjujejo z drugimi kmetijskimi rastlinami, kot je bilo značilno za družinske kmetije v starih časih.
8.2 „Asolo Prosecco / Asolo“ – kategorije peneče vino, kakovostno peneče vino, kakovostno aromatično peneče vino in biser vino Vzročna zveza med kakovostjo, lastnostmi proizvoda in geografskim okoljem, z naravnimi in človeškimi dejavniki.
Peneča in biser vina z ZOP „Asolo Prosecco“ so slamnato rumene barve različne intenzivnosti, z obstojno peno v penečem vinu in jasnim nastajanjem majhnih mehurčkov v biser vinu.